open-index/open-wikipedia-markdown huggingface dataset:
Kuštanovická skupina

**Kuštanovická skupina** alebo **kuštanovická kultúra** alebo **kuštanovický typ** (= ?**severopotiská halštatská skupina**) bola kultúra v halštatskej dobe na východnom Slovensku, v severovýchodnom Maďarsku a v Podkarpatskej Ukrajine.  Niekedy sa v novšej literatúre zvykne považovať za súčasť vekerzugskej kultúry.

Pomenoval ju J. Böhm podľa mohylníka v Kuštanovici, ktorý koncom 19. storočia objavil T. Lehoczky a neskôr J. Böhm v rokoch 1919 – 1931. Mohyly obsahovali vždy niekoľko urnových hrobov, spravidla pod úrovňou vtedajšieho terénu.

Kuštanovická skupina patrila do nomádskej kultúrnej sféry. Spolu so sedmohradskou skupinou/kultúrou a vekerzugskou skupinou/kultúrou patrí medzi tzv. trácko-skýtske kultúry/skupiny. Z etnického hľadiska išlo asi o severotrácke kmene, dávnejšie sa skupina pripisovala Skýtom.

Kuštanovická skupina je nomádska, ale zahŕňa aj vplyvy predchádzajúcej lokálnej kultúry – gávskej kultúry (somotorský typ).

Nálezy tejto kultúry sú slabo preskúmané (Nižná Myšľa, Michalovce, Rada).Sídliská sa dosiaľ nenašli, našli sa však mohylové pohrebiská (Stanovo, Bilka, Drorobratov). V mohylách boli hroby jednotlivcov a skupinové hroby, vždy žiarové. Našla sa aj keramika, vzácne sú nádoby vyrobené už na hrnčiarskom kruhu (Michalovce, Kolodno).

Na Slovensku trvala od začiatku halštatskej doby asi až zhruba do roku 300 pred Kr. (stará laténska doba).

## Zdroj
* Kuštanovice. In: 

Kategória:Archeologické kultúry v Maďarsku
Kategória:Archeologické kultúry na Slovensku
Kategória:Archeologické kultúry na Ukrajine
Kategória:Archeologické kultúry zo železnej doby
Altimeter

**Altimeter** alebo **výškomer** môže byť:
* v leteckej doprave a podobne:  prístroj na meranie výšky nad zemským povrchom alebo nad morom (obyčajne sa používa barometrický altimeter založený na meraní tlaku v atmosfére), pozri altimeter (letectvo)
* v geodézii: prístroj na meranie výškových uhlov pri trigonometrickom výpočte výšky; v podstate teodolit bez vodorovného kruhu, vhodný na topografické práce, pozri altimeter (geodetický prístroj)
* v lesníctve: dendrometer

## Pozri aj

*hypsometer
Gávska kultúra

[náhľad|Keramika z obdobia gávskej kultúry objavená v [Rumunsko|Rumunsku.]]
**Gávska kultúra** bola archeologická kultúra v 13. – 11. storočí pred Kr. (teda v mladej bronzovej dobe) v severovýchodnom Maďarsku, v Podkarpatskej Rusi, Sedmohradsku, Moldavsku a na východnom Slovensku (Východoslovenská nížina, Košická kotlina a niektoré oblasti Šariša), v širšom zmysle až do 8. storočia pred Kr. (teda v neskorej bronzovej dobe), ale vtedy už len najmä na východnom Slovensku a v priľahlej Podkarpatskej Rusi (najmä tzv. somotorský typ). V neskorej dobe bronzovej na ňu najmä na Ukrajine nadviazala gávsko-holihradská kultúra (gávsko-holihradský kultúrny komplex), ktorá v širšom zmysle zahŕňa aj (neskorú) gávsku kultúru.

Je pomenovaná podľa pohrebiska Gáva v Maďarsku. Pomenovala ju A. Mozsolicsová v roku 1957.

Vznikla z otomanskej kultúry a kultúry Suciu de Sus.

## Slovensko
Na východnom Slovensku okolo 1200 pred Kr. nahradila pilinskú kultúru a kultúru Suciu de Sus. Trvala tu až do konca bronzovej doby – do 750 pred Kr.

Charakteristické je budovanie hradísk (Lysá Stráž, Nižný Tvarožec-Pivničky, Šarišské Sokolovce, Obišovce, Koňuš-Starý Koňuš, Hradová hura), svojrázna keramika a rozsiahla metalurgia bronzu (šperk, zbrane, panciere, prilby, súpravy na pitie, nádoby). Vzácnym príkladom pokročilých bronziarských techník je nález zadnej časti plechového panciera z Čiernej nad Tisou. Z Obišoviec pochádza unikátny nález dvoch bronzových kolies so 4 spicami pochádzajúcich z ľahkého dvojkolesového bojového voza (bigy), ťahaného koňmi.

V záverečnej fáze gávskej kultúry (Ha B3 – 8. stor. pred Kr.) hovoríme na Slovensku a na priľahlej Ukrajine o tzv. somotorskom type (Somotor – hradisko a pohrebisko; Vojatín – pohrebisko).

## Zdroj
* gávska kultúra. In: 
* gávska kultúra. In: ''Encyklopédia Slovenska.

Kategória:Archeologické kultúry v Maďarsku
Kategória:Archeologické kultúry v Rumunsku
Kategória:Archeologické kultúry na Slovensku
Kategória:Archeologické kultúry na Ukrajine
Kategória:Archeologické kultúry z bronzovej doby
Podolská kultúra

**Podolská kultúra** alebo presnejšie **mladšia/podolská fáza okruhu stredodunajských popolnicových polí** je kultúra/fáza okruhu stredodunajských popolnicových polí v rokoch cca 1000 – 750/700 pre Kr. (teda v neskorek bronzovej dobe) na južnej Morave, juhozápadnom Slovensku, v Dolnom Rakúsku, Burgenlande a v severozápadnom Maďarsku.

Vyvinula sa priamo z velatickej kultúry/fázy.

Rítus bol výhradne žiarový, najmä popolnicový. Mohyly sú veľmi zriedkavé. Sídliská a hradiská sú slabo preskúmané.

Na Morave sa rozlišuje:
*prechodný velaticko-podolský stupeň (Kletnice I)
*vlastná podolská fáza:
**starý stupeň (Kletnice II)
**stredný stupeň (Brno-Obřany)
**mladý stupeň (Podolí)

Na Slovensku (juhozápadné Slovensko a časť západného Maďarska) sa vyskytovala predovšetkým tzv. **chotínska skupina** (či **chotínska fáza, typ**), ojedinele považovaná za samostatnú chotínsku kultúru (voči ostatnej podolskej kultúre). Je pomenovaná podľa veľmi významného pohrebiska v Chotíne pri Komárne (Chotín II, 326 hrobov, z toho staršie patria do velatickej kultúry). Od tejto kultúry sa na rozdiel od jej predchodkyne – velatickej kultúry – nenašli na Slovensku nákladné mohyly (aj na Morave sú veľmi zriedkavé). Už na začiatku vývoja tejto kultúry pozorujeme dožívanie a upadanie starších keramických vzorov, bronzov je málo, predpokladá sa vyčerpanie baní v Alpách. Zároveň pozorujeme prenikanie ľudu lužickej kultúry pozdĺž Malých Karpát do priestoru podolskej kultúry (čo je opak vývoja počas velatickej kultúry, kedy prenikala velatická kultúra na územie lužickej kultúry). Pozorujeme kultúrny a hospodársky úpadok, budovanie refúgií (Marianka), napokon aj ubúdanie počtu hradísk (zánik Pohanskej, roka 800 pred Kr. sa dožili len tri lokality: Devín, Ivánka a pohrebisko Chotín). Okolo/po roku 800 pred Kr. sa predpokladajú vpády kočovníkov z východu, možno Kimerov (tzv. trácko-kimerský horizont, pozri mladá a neskorá bronzová doba na Slovensku).

Kategória:Archeologické kultúry v Česku
Kategória:Archeologické kultúry v Maďarsku
Kategória:Archeologické kultúry v Rakúsku
Kategória:Archeologické kultúry na Slovensku
Kategória:Archeologické kultúry z bronzovej doby
Velatická kultúra

náhľad|Keramika z obdobia velatickej kultúry
**Velatická kultúra** alebo presnejšie **staršia**/**velatická fáza okruhu stredodunajských popolnicových polí** bola kultúra/fáza asi 1250 až 1000 pred Kr. (teda v mladej bronzovej dobe)  na južnej Morave, juhozápadnom Slovensku, v Dolnom Rakúsku, Burgenlande a severozápadnom Maďarsku.

Vyvinula sa priamo zo stredodunajskej mohylovej kultúry.

Delí sa na:
* starý stupeň: stupeň Baierdorf-Lednice
* stredný stupeň: stupeň Velatice-Očkov
* mladý stupeň: stupeň Oblekovice

## Slovensko
Na Slovensku sa vyskytovala cca 1250 – 1000 pred Kr. západne od Váhu.

Významné hradiská velatickej kultúry sú Kostolec v obci Ducové, Pohanská nad Plaveckým Podhradím a Devín, významné popolnicové pohrebiská Chotín, Devínska Nová Ves, Zohor a významná je mohyla v Očkove. Kultúra sa podobala čakanskej kultúre. Ako ona ovládala hraničné územia lužickej kultúry. Je charakterizovaná okrem iného len ojedinele sa objavujúcimi mohylami (zato s bohatými milodarmi) a kolovými najviac dvojpriestorovými stavbami. Rozsiahla kniežacia mohyla v Očkove je vonkajším znakom nápadnej spoločenskej diferenciácie v tom čase.

Okolo roku 1200 pred Kr. sa počet obyvateľstva na Slovensku znížil, čo veľmi pravdepodobne súvisí s účasťou velatickej a susednej čakanskej kultúry na tzv. sťahovaniach národov bronzovej doby. S prvým sťahovaním, súvisiacim s útokmi tzv. morských národov vo Východnom Stredomorí (zničenie Kréty, mykénskej civilizácie, boje s Egyptom), ktoré sa skončili začiatkom 12. storočia pred Kr., a asi aj príchodom Dórov do Grécka, zrejme súvisí aj (na západnom Slovensku) zmena usporiadania spoločnosti, ktorú odteraz vedú vojenskí vodcovia, z ktorých sa konštituovali kniežatá a veľmoži.

Po prelome Reineckeho stupňov Ha A1 a Ha A2 (teda okolo roku 1100 pred Kr.) sa územie kultúry vyľudňuje a ochudobňuje, z čoho sa usudzuje, že sa príslušníci tejto kultúry (azda etnicky identickí s Praitalikmi) zúčastnili druhej vlny veľkého sťahovania národov bronzovej doby. Nasledujúce obdobie velatickej kultúry je základom podolskej kultúry.

## Zdroje

Kategória:Archeologické kultúry v Česku
Kategória:Archeologické kultúry v Maďarsku
Kategória:Archeologické kultúry v Rakúsku
Kategória:Archeologické kultúry na Slovensku
Kategória:Archeologické kultúry z bronzovej doby
Čakanská kultúra

náhľad|Rekonštrukcia oblečenia ženy z čakanskej kultúry.
**Čakanská kultúra** alebo **čačianska kultúra** bola kultúra cca 1250 – 1000 pred Kr. (teda v mladej bronzovej dobe) na juhozápadnom Slovensku (východne od Váhu), v severozápadnom Maďarsku (okolo Balatonu a Neziderského jazera) a v Burgenlande v Rakúsku. Je pomenovaná podľa mohyly v Čake. Vyvinula sa z karpatskej mohylovej kultúry. Je reprezentovaná veľkými náčelníckymi (kniežacími) mohylami (Čaka, Lužany, Kolta, Dedinka, Hövej), dobre vypálenou keramikou, plochými taniermi, vyššou diferenciáciou spoločnosti.

## Čakanská kultúra na Slovensku
Táto kultúra ovládala okrajové územia susedných kultúr (lužickej, velatickej a pilinskej). Vo vzťahu k pilinskej kultúre sa dokonca predpokladá akýsi „ochranný“ pomer, za ktorý pilinská kultúra platila svojimi bronzovými výrobkami. Od tejto kultúry pochádzajú najstaršie stredoeurópske bronzové panciere. Náleziská mohylníkov sú napr. Čaka, Kolta, Veľké Ripňany, Dedinka. V Dedinke sa v jednom vedľajšom hrobe mohyly našiel hrob ženy – kňažky slnečného kultu, ktorý súdiac podľa výbavy patrí medzi najvýznamnejšie nálezy žien 13. storočia pred Kr. na svete.

Po prelome Reineckeho stupňov Br D a Ha A1 (teda okolo roku 1200 pred Kr.) badať vyľudňovanie a ochudobnňovanie oblastí tejto kultúry, z čoho sa usudzuje, že sa zúčastnila prvej vlny veľkého sťahovania národov bronzovej doby. S týmto prvým sťahovaním, súvisiacim s útokmi tzv. morských národov vo Východnom Stredomorí (zničenie Kréty, mykénskej civilizácie, boje s Egyptom), ktoré sa skončili začiatkom 12. storočia pred Kr., a asi aj príchodom Dórov do Grécka, zrejme súvisí aj (na západnom Slovensku) zmena usporiadania spoločnosti, ktorú odteraz vedú vojenskí vodcovia, z ktorých sa konštituovali kniežatá a veľmoži.

## Zdroje
* CAMBEL, Samuel, ed. *Dejiny Slovenska I : (do roku 1526)*. 1. vyd. Bratislava : Veda, 1986. s. 34.
* čačianska kultúra. In: 

Kategória:Archeologické kultúry v Maďarsku
Kategória:Archeologické kultúry v Rakúsku
Kategória:Archeologické kultúry na Slovensku
Kategória:Archeologické kultúry z bronzovej doby
Pilinská kultúra

náhľad|Keramika z obdobia pilinskej kultúry.
**Pilinská kultúra** bola kultúra v 15. až 12. storočí pred Kr. (teda v strednej a mladej bronzovej dobe) na juhu stredného Slovenska a v ostatnom východnom Slovensku a v severnom Maďarsku. Patrí do okruhu (kultúrneho komplexu) juhovýchodných popolnicových polí.

Je pomenovaná podľa náleziska Piliny v Maďarsku.

Vyvinula sa na domácom podklade pod vplyvom otomanskej kultúry. Vyvinula sa z nej kyjatická kultúra.

Sídla boli otvorené osady na terasách riek. V neskoršom období sa stavali hradiská (pozri nižšie) a osídľovali sa aj jaskyne. Pochovávanie bolo len žiarové, hroby urnové, jamové, mohylové aj skrinkové.

## Slovensko
Na Slovensku sa vyskytovala v 4 geograficky takmer oddelených oblastiach, ktoré mali spoločné o. i. to, že sa nachádzali v pahorkatinatom reliéfe. Jadro pilinskej kultúry bolo v Slovenskom rudohorí (Lučenská a Rimavská kotlina), kde sa ťažila meď aj zlato, z ktorých sa vyrábali rôzne kovové výrobky tak typické pre túto kultúru. Druhou oblasťou bola Košická kotlina vrátane okolia Prešova, treťou Spiš, štvrtou severozápadná Východoslovenská nížina.

Hroby sú žiarové (Košice-Barca, Tornaľa, Radzovce), občas prikryté mohylkou. Keramika je pestrá, časté sú aj kovové depoty (Žehra-Dreveník), dokumentujúce vyspelé bronziarstvo tejto kultúry a obsahujúce šalgotariánske kruhy, diadémy, veľké terčovité ihlice typu Gemer, sekerky, kosáky, dýky a dvojramenné mlaty. Priemerný vek ľudí pochovaných v hroboch tejto kultúry bol v dôsledku vysokej dojčenskej a detskej úmrtnosti 22 – 25 rokov.

Ku koncu tejto kultúry (už v mladej bronzovej dobe) už pozorujeme stavbu opevnených sídlisk (odvtedy typických pre kultúry popolnicových polí), odvtedy označovaných ako hradiská (v užšom zmysle, v širšom zmysle sa ako hradiská označujú aj staršie opevnené sídla).

Kategória:Archeologické kultúry v Maďarsku
Kategória:Archeologické kultúry na Slovensku
Kategória:Archeologické kultúry z bronzovej doby
Kultúra Suciu de Sus

**Kultúra Suciu de Sus** alebo **skupina Suciu de Sus** (v Maďarsku nazývaná **felsöszöcsská kultúra/skupina**) bola kultúra v strednej bronzovej dobe v severovýchodnom Maďarsku, Podkarpatskej Rusi, severozápadnom Sedmohradsku a na východnom Slovensku (Východoslovenská nížina). Je súčasť okruhu (kultúrneho komplexu) juhovýchodných popolnicových polí.

Pomenovaná je podľa náleziska Suciu de Sus v Sedmohradsku.

Vyvinula sa sčasti z otomanskej kultúry.

Stavala tellovité osady na brehoch riek a na vyvýšeninách s nadzemnými príbytkami. Pochovávala v mohylách a v žiarových popolnicových a jamových hroboch. Sú pre ňu typické žiaroviská v tesnej blízkosti žiarových hrobov a keramika s kurvolineárnymi výzdobnými motívmi vyplnenými bielou inkrustáciou.

## Slovensko
Náleziská sú najmä žiarové pohrebiská Bracovce, Budkovce, Zemplínske Kopčany, Veľké Raškovce, Viničky. Vo Veľkých Raškovciach sa v hrobe z 15. stor. pred Kr. našla amfora, na ktorej je zobrazený epický príbeh, ktorý sa prekvapivo zhoduje s Homérovým opisom pohrebu Patrokla. Je to najstarší príklad napodobenia starogréckeho prvku v kultúrach súvekej strednej Európy.

Kategória:Archeologické kultúry v Maďarsku
Kategória:Archeologické kultúry v Rumunsku
Kategória:Archeologické kultúry na Slovensku
Kategória:Archeologické kultúry na Ukrajine
Kategória:Archeologické kultúry z bronzovej doby
Karpatská mohylová kultúra

**Karpatská mohylová kultúra** bola kultúra strednej bronzovej doby na západnom Slovensku východne od Váhu (Nové Zámky, Salka), v Burgenlande a v časti západného Maďarska. Patrí medzi mohylové kultúry.

## Charakteristika
Vznikla z maďarovskej kultúry (pod vplyvmi z východu a juhovýchodu) a naopak tvorila podklad pre predčakanskú a čakanskú kultúru. Bola v intenzívnom kontakte so stredodunajskou mohylovou kultúrou (a obidve spolu boli v kontakte s civilizáciami Východného Stredomoria) a bola ovplyvnená pilinskou kultúrou a kultúrou Suciu de Sus (napr. bronzové výrobky sú ako pri stredodunajskej mohylovej kultúre, ale má aj tvary pilinskej kultúry).

Predchádza jej tzv. predmohylový horizont, ktorý na Slovensku zastupuje birituálne pochovávanie a nálezy keramiky v jamách zmiešaného kultúrneho obsahu. Významné je pohrebisko Nové Zámky. Vrchol kultúra dosiahla v tzv. salčianskom stupni (Salka). Ku koncu sa začínajú používať britvy.

## Zdroj
* karpatská mohylová kultúra. In: 

Kategória:Archeologické kultúry v Maďarsku
Kategória:Archeologické kultúry v Rakúsku
Kategória:Archeologické kultúry na Slovensku
Kategória:Archeologické kultúry z bronzovej doby
Stredodunajská mohylová kultúra

[náhľad|Hradisko pri [Unín (okres Skalica)|Uníne]]

**Stredodunajská mohylová kultúra** bola kultúra v strednej bronzovej dobe  s jadrom na južnej Morave a v Dolnom Rakúsku, ale aj v stredných a severozápadných Čechách, na západnom Slovensku (západne od Váhu a na Záhorí), v severozápadnom Maďarsku a Chorvátsku.

Vymedzil ju roku 1921 O. Menghin a pomenoval ju „danubsko-sudetská kultúra“. Súčasné pomenovanie dostala v roku 1937.

Rozlišujú sa tri vývojové stupne:
* stupeň Unín – na Slovensku málo známy
* stupeň Smolenice
* stupeň/horizont Blučina-Kopčany – už prechod k velatickej kultúre

Hroby sú prevažne birituálne, úprava hrobu bola rôzna (s mohylou, bez mohyly, s kamenným plášťom atď.). Na sídliská vyberali prírodou chránené miesta na vyvýšeninách, iba niekedy ich opevňovali (Unín).

## Slovensko
Opevnené sídla (hradiská) sa na Slovensku nebudovali. Keramika má dvojkónický tvar s vyťahovaným ústím a výzdobou podkovovitými ryhami. Používanie kameňa na výrobu nástrojov definitívne ustupuje, používa sa takmer výlučne bronz, vznikajú typické bodné zbrane (mečíky, meče) a rozšírili sa hroty šípov, hroty kopijí, dýk a podobne. Pohrebiská boli birituálne (Smolenice, Buková, Bratislava-Devín, Dunajská Lužná). Keramický depot sa zachoval v Zohore.

Kultúra patrila medzi podložie neskoršej velatickej kultúry.

Kategória:Archeologické kultúry v Česku
Kategória:Archeologické kultúry v Maďarsku
Kategória:Archeologické kultúry v Rakúsku
Kategória:Archeologické kultúry na Slovensku
Kategória:Archeologické kultúry z bronzovej doby
Severopanónska kultúra

**Severopanónska kultúra** alebo **severopanónska kultúra s inkrustovanou keramikou** alebo **vesprémska kultúra** bola kultúra z druhej polovice staršej bronzovej doby (v slovenskom chápaní; v maďarskom chápaní v strednej bronzovej dobe), teda veľmi zhruba buď okolo 1600 pred Kr. (novšie datovanie) alebo okolo 1500 pred Kr. (konvenčné datovanie) v západnom Maďarsku a na juhozápadnom Slovensku. Je to jedna z vetiev inkrustovanej keramiky.

Rozlišujú sa dve geografické skupiny:
*ostrihomská skupina – pozdĺž dunajského toku; sem patria aj slovenské nálezy
*vesprémska skupina – vo Vesprémskej kotline a v okolí Balatonu.

...a dve časové fázy:
*staršia (napr. pohrebisko v Patinciach)
*mladšia (napr. hroby z Chľaby)

Jej "náprotivkom" v južnej Panónii je juhopanónska kultúra (szekszárdska kultúra), spolu s ktorou sa v minulosti sa označovali ako panónska inkrustovaná keramika.

Sídliská sú málo známe. Pohrebiská sú žiarové, hroby jamové a urnové. Z keramiky vynikajú veľké amfory s vajcovitým a dvojkónickým telom, krčahy s lievikovitým zaobleným hrdlom, misy, závesné nádoby a pokrývky. Výzdoba, zvýraznená bielou inkrustáciou, je pomerne jednoduchá. Kovová industria je chudobná (ihlice, ozdôbky, dýka).

## Slovensko
Prenikla na Slovensko z juhu. Poznávame ju najmä zo žiarových pohrebísk na severnom brehu Dunaja a pri dolnom Ipli. Náleziská: Malé Kosihy, Iža, Patince, Chľaba. Mladšia fáza tejto kultúry už tvorí domáci podklad karpatskej mohylovej kultúry.

Kategória:Archeologické kultúry v Maďarsku
Kategória:Archeologické kultúry na Slovensku
Kategória:Archeologické kultúry z bronzovej doby
Bombardier

**Bombardier** (čítaj [/bɔ̃baʁdje/]) je kanadská spoločnosť, ktorú založil Joseph-Armand Bombardier pod názvom *L'Auto-Neige Bombardier Limitée* v roku 1942, v Quebecu. Je to veľký výrobca lietadiel, železničných súprav, rekreačného vybavenia a poskytovateľ finančných služieb. Hlavné sídlo má v meste Montreal, Quebec, Kanada. Bombardier je členom skupiny Fortune Global 500 koncernových spoločností.

## Iné projekty


Kategória:Podniky v Kanade
Kategória:Výrobcovia lietadiel z Kanady
Kategória:Výrobcovia električiek
Sheck Exley

**Sheck Exley** (* 1. apríl 1949 – † 6. apríl 1994, El Zacatón, Mexiko) bol americký jaskynný potápač. Je považovaný za priekopníka jaskynného potápania, autor niekoľkých príručiek bezpečného potápania v jaskyniach a zakladateľa bezpečnostných pravidiel ako pre jaskynné potápanie, tak pre potápanie na otvorenom mori.

Exley sa začal potápať už v šestnástich rokoch, v roku 1965. V tom istom roku uskutočnil svoj prvý jaskynný ponor a odvtedy doslova ostal "závislý" od jaskynného potápania až do svojej smrti o 29 rokov neskôr.

## Smrteľná nehoda
Exley, 45 ročný učiteľ matematiky pochádzajúci z Live Oak, Florida, zomrel 6. apríla 1994 pri pokuse zostúpiť do hĺbky viac ako 1,000 stôp (304.8 metrov) v cenote Zacaton, Mexiko. 

Jeho telo sa vyplavilo na hladinu vďaka tomu, že pri nehode omotal svoje ruky okolo zostupného lana. Predpokladá sa, že tak urobil preto, aby vyriešil problém, ktorý pri jeho zostupe nastal. Počítač, ktorý mal upevnený na zápästí ukazoval maximálnu hĺbku 879 stôp (267.9 m).

## Referencie


## Externé odkazy
* Exley on Mix  
* Eulogy for an Explorer
* Sheck Exley Mexico Dive 

Kategória:Športovci USA
Kategória:Potápači
Kategória:Jaskyniari
James Bond: Srdečné pozdravy z Ruska

***James Bond: Srdečné pozdravy z Ruska*** alebo ***Srdečné pozdravy z Ruska*** () je druhý zo série britských filmov o tajnom agentovi Jamesovi Bondovi. Je natočený podľa rovnomenného románu Iana Flemigna z roku 1957. Je to jeden z mála filmov kde Bond nepoužíva hlášku *„Bond. James Bond“*. Taktiež ide o poslednú Bondovku, ktorej sa tvorca Bonda Ian Fleming dožil.

## Príbeh

Organizácia SPECTRE nastraží na Bonda pascu. Od ruskej šifrovateľky z Istanbulu príde na MI6 list v ktorom tvrdí že sa zaľubila do Bonda a preto chce dezertovať a priniesť ruský dešifrovací prístroj Lektor ale pod podmienkou že ju bude do Anglicka sprevádzať Bond. Napriek tomu že P aj jej stará mama v tom videli jasnú pascu výzvu prijali. Bonda pri snahe odísť z Turecka s agentkou aj Lektorom čaká niekoľko nepríjemných situácií. SPECTRE však chce zneškodniť Bonda v Orient Exprese. Túto vraždu mal vykonať Donald *Red* Grant ktorý sa vydával za agenta MI6, to sa mu však nepodarilo a tak sa Bonda pokúsila zabiť v Benátkach Rosa Klebbová ani tej sa to však nepodarilo a tak Bond prinesie Lektor aj agentku v bezpečí do Anglicka.

## Postavy
* **Tatiana Romanovová**: Agentka KGB ktorá mala sprevádzať Bonda do pasce no nakoniec sa pridala na jeho stranu. Pomohla mu získať a Lektor a zneškodniť Klebbovú.
* **Rosa Klebbová**: Agentka SPECTRE a bývalá agentka KGB ona vybrala na zneškodnenie Bonda Romanovovú aj Granta. Keď pôvodný plán zlyhal osobne sa snažila zabiť Bonda v Benátkach.
* **Kerim Bey**: Bol šéfom pobočky MI6 v Istanbule. Pomáhal Bondovi pri jeho pobyte v Istanbule.
* **Donald „Red“ Grant**: Bol zabijakom na úteku ktorý sa pridal k organizácií SPECTRE a mal za úlohu zabiť Bonda v Orient Exprese.
* **Kronsteen**: Česko-slovenský šachový veľmajster a člen SPECTRE, vymyslel plán na zabitie Bonda.

## Referencie

Kategória:Filmy podľa názvu
Kategória:Filmy o Jamesovi Bondovi
Kategória:Filmy z 1963
Kategória:Britské filmy
Quill

**Quill** je neaktívny stratovulkán, nachádzajúci sa na karibskom ostrove Svätý Eustach, ktorý spadá pod suverenitu Holandského kráľovstva. Sopka sa nachádza 2,5&nbsp;km juhozápadne od staršieho vulkanického centra **Northern Centers**, ktoré leží na severnom konci ostrova. Jednotlivé centrá, pôvodne existujúce ako samostatné ostrovčeky, sú spojené vrstvami pyroklastík, eruptovaných počas vývoja masívu Quill.

Vulkanická činnosť začala pred 200&nbsp;000&nbsp;rokmi, Quill sa vytvoril erupciami ryolitových láv pred 32&nbsp;000 - 22&nbsp;000&nbsp;rokmi. Najmladšie produkty vulkanizmu sa nachádzajú na západnom okraji krátera - pyroklastické prúdy staré približne 1&nbsp;600&nbsp;rokov.

## Iné projekty

## Externé odkazy
* www.volcano.si.edu - Quill na Global Volcanism Program 

Kategória:Sopky Karibiku
Kategória:Sopky Holandského kráľovstva
Kategória:Stratovulkány
Mikrosatelit

**Mikrosatelit** (angl. *Simple Sequence Repeats* – *SSR*) je krátky úsek deoxyribonukleovej kyseliny zložený z viacerých po sebe sa opakujúcich repetícii, skladajúcich sa z 2–6 bázových párov.

Mikrosatelity sa nachádzajú vo všetkých eukaryotických organizmoch, identifikované boli aj v prokaryotoch) a niektorých vírusoch. Vďaka svojej polymorfnej povahe (zvyšovanie alebo znižovanie počtu repetícií) sa využívajú v molekulárnej biológii ako genetické markery.

O funkcii mikrosatelitov sa vie málo a prevažne závisí od umiestnenia v genóme organizmu. Mikrosatelity spôsobujú niektoré neurodegeneratívne ochorenia ako je napríklad Huntingtonova choroba, pri ktorej je v dôsledku mutácie na 4. chromozóme človeka zvýšený počet CAG repetícií mikrosatelitu z normálneho počtu 11–34 na 46–62 opakovaní.

Mikrosatelity môžu regulovať aj expresiu génov: V prokaryotoch môžu vypnúť alebo zapnúť expresiu génov a v eukaryotoch je táto regulácia citlivejšia - môžu zosilniť, alebo zoslabiť expresiu génov.

Kategória:DNA
Kategória:Proteosyntéza
Liamuiga

**Liamuiga** je v súčasnosti neaktívny stratovulkán, nachádzajúci sa v západnej časti ostrova Svätý Krištof. S výškou 1&nbsp;156&nbsp;m je to najvyšší vrch ostrova, ako aj celej krajiny. Predchádzajúci názov bol **Misery Peak**, po získaní nezávislosti ostrova bol premenovaný podľa indiánskeho názvu ostrova. Názov znamená v preklade *úrodná zem*.

Na vrchole sa nachádza 1&nbsp;km široký kráter, do roku 1959 zaliaty vodou. Vulkán je najmladší z troch vulkanických centier ostrova. Sopka nie je úplne vyhasnutá, na vrchole sú stále aktívne fumaroly a v rokoch 1998 - 2000 ostrov postihli mierne zemetrasenia, čo môže byť dôkaz o náraste sopečnej aktivity vulkánu.

## Externé odkazy
* www.volcano.si.edu  - Liamuiga na Global Volcanism Program 

Kategória:Sopky Svätého Krištofa a Nevisu
Kategória:Sopky Karibiku
Kategória:Stratovulkány
Kategória:Tisícovky
Nevis Peak

**Nevis Peak** je neaktívny stratovulkán a zároveň aj najvyšší bod (985&nbsp;m) ostrova Nevis, ležiaceho v Karibiku, ktorý je súčasťou štátu Svätý Krištof a Nevis. Sopka pokrýva prakticky celý ostrov, na vrchole sa nachádzajú dva krátery. Počas poslednej ľadovej doby bol ostrov spojený (hladina mora bola omnoho nižšie) pevninským mostom s ostrovmi Svätý Krištof, Saba a Svätý Eustach.

Svahy vulkánu sú pokryté uloženinami pyroklastických prúdov a sú tam umiestnené aj štyri lávové dómy - *Madden's Mount* a *Buttles Mountain* na severovýchodnom, *Mount Lily* na severozápadnom a *Saddle* na južnom svahu. Vek poslednej erupcie nie je známy, no na ostrove sa nachádzajú aktívne fumaroly (viaceré vznikli v roku 1953).

## Externé odkazy
* www.volcano.si.edu  - Nevis Peak na Global Volcanism Program 

Kategória:Sopky Svätého Krištofa a Nevisu
Kategória:Sopky Karibiku
Kategória:Stratovulkány
Parenica

[thumb|Údená [Liptov (región)|liptovská parenica|alt=]]
náhľad|Parenica v tvare špirály
**Parenica** je tradičný slovenský polomäkký, nezrejúci, stredne tučný, parený ovčí syr s veľmi jemnou chuťou. Charakteristická je i svojím tvarom stočenej stuhy, typické slimákovito vinuté rolky obvykle vážia okolo 100 gramov. Má podobne ako oštiepok smotanovo až syrovo žltú farbu, povrch je po údení zlatožltý až žltohnedý. Slovenská parenica je chránené obchodné meno pod chráneným zemepisným označením EÚ.

## Druhy pareníc
* údené
* neúdené
* ochutené

## Výroba pareníc
Parenica je jemný ovčí syr, vyrobený z kysnutého ovčieho hrudkového syra.
Postup pri výrobe pareníc:

* ovčí syr sa nechá vykysnúť, pri teplote 20 – 25 °C vykysne za 24 – 40 hodín a tým sa stane za tepla tvárlivým,
* syrenina sa krája na tenké pásiky, ktoré sa miesia v miske s teplou vodou (63 – 65 °C),
* vymiesené kúsky sa stlačia do kusu, ktorý sa v dlani stlačí, postupne sa vyťahuje a po vytiahnutí sa skladá (vyťahovanie a skladanie sa 2 – 3-krát opakuje),
* poskladaný pás sa vytiahne do žliabku formovacej dosky a vyformuje sa,
* po vyformovaní sa pás vloží na 3 – 5 minút do slaného roztoku,
* vysolený pás sa preloží na polovicu a z oboch koncov sa zvinie do tvaru plného S,
* po previazaní syrovým povrázkom sa suší, utiera a mierne priúdi v studenom dyme.

## Zloženie pareníc
Parenica obsahuje asi 53 % sušiny, 20 – 25 % tuku v sušine, 22 – 25 % bielkovín a asi 4,5 % popolovín.

## Chyby pri výrobe pareníc
Najväčšou chybou tohto druhu syra je jeho krátka trvanlivosť (parenice kysnú a plesnivejú). Táto chyba je zväčša spôsobená nesprávnym údením, obzvlášť dlhším údením v teplom dyme. Správny spôsob výroby pareníc spočíva v rýchlejšom vysušení na povrchu a následnom silnejšom priúdení syra v prúdiacom chladnom dyme.

## Referencie

## Zdroje
* Agroporadenstvo 

Kategória:Syry z ovčieho mlieka
Kategória:Slovenské syry
Antoninus Pius

**Antoninus Pius**, celým menom **Titus Aurelius Fulvus Boionius Arrius Antoninus** (* 19. september 86, Lanuvium – † 7. marec 161, Lorium) bol v rokoch 138 – 161 rímsky cisár z Nervovsko-antoninovskej dynastie.        

Antoninus Pius  sa narodil  pri Lanuviu neďaleko Ríma v zámožnej rodine pochádzajúcej z južnej Galie. Rodina sa angažovala v politike už jeho starý otec bol dvakrát konzulom a jeho otec raz. Aj on sa v roku 120 za vlády Hadriána stal konzulom a neskôr jedným z najvyšších sudcov. Pri zastávaní týchto funkcií si získal veľmi dobré meno. Súčasníci ho opísali ako múdreho a čestného človeka. Tieto jeho  vlastnosti neušli ani pozornosti cisára Hadriána, ktorý ho menoval za člena cisárskej rady  a v roku 138 (24.1.138) pri príležitosti svojich 62. narodenín ho dokonca adoptoval  za svojho syna a nástupcu. Antoninus Pius sa už toho roku po smrti Hadriána stal cisárom. Vládol 23 rokov a jeho vládnutie sa hodnotí ako jedno z najlepších v rímskych dejinách, hoci neviedol vojny, v ktorých by sa preslávil veľkými víťazstvami, nezaviedol množstvo reforiem, ale dožičil ríši život v mieri a v prosperite. Svoju ľudskosť prejavil zavedením zákonov, ktoré mali chrániť otrokov pred krutým zaobchádzaním, ako aj tým, že neprenasledoval kresťanov. Z čias jeho vlády vieme len o niekoľkých lokálnych nepokojoch. K najväčšiemu došlo v Británii, kde ríša prišla o južné Škótsko. Nový obranný val, ktorý nesie jeho meno, mal zabrániť ďalším územným stratám. V Egypte v roku 153 povstanie na čas ohrozilo dodávky obilia do Ríma. Hrozbu pred útokom arménskeho kráľa Vologaesa odvrátil diplomaticky, keď mu v liste pohrozil zásahom légií v prípade, že budú pokračovať vo vojenských prípravách. 

V osobnom živote nebol šťastný. Manželka Faustina zomrela v treťom roku jeho vlády. Mal s ňou štyri deti (dvoch synov a dve dcéry), ktoré takisto zomreli ešte pred jeho nastúpením na cisársky trón, okrem mladšej dcéry Faustiny. 

Antoninus Pius zomrel 7. 3. 161. Koniec jeho panovania je medzníkom v rímskych dejinách, keď mier ukončili vojny, ktoré musel viesť jeho adoptívny syn a nástupca Marcus Aurelius.

## Iné projekty

Kategória:Cisári starovekého Ríma
Kategória:Rímski konzuli
Kategória:Narodenia v 86
Kategória:Úmrtia v 161
Ťažisko

**Ťažisko** môže byť:
*hmotný stred, pozri ťažisko (fyzika)
*objemový stred, pozri ťažisko (geometria)
Dr. No

**Dr. No** môže byť:

* kniha Iana Fleminga, pozri Dr. No (kniha)
* britský celovečerný film zo série James Bond nakrútený podľa tejto knihy, pozri James Bond: Dr. No
* Dr. Julius No, hlavná postava týchto diel, pozri Dr. Julius No
Goldfinger

**Goldfinger** môže byť:
* kniha Iana Fleminga, pozri Goldfinger (kniha)
* film natočený podľa tejto knihy, pozri James Bond: Goldfinger
* Auric Goldfinger, hlavná postava týchto diel, pozri Auric Goldfinger
* titulná pieseň spomenutého filmu, pozri Goldfinger (pieseň)
* soundtrack spomenutého filmu, pozri Goldfinger (soundtrack)
* americká punková skupina, pozri Goldfinger (hudobná skupina)
* album tejto skupiny, pozri Goldfinger (album)
* varieta banánu, pozri Goldfinger (banán)
* maďarsko-britský architekt, pozri Ernő Goldfinger (19021987)
* DJ, pozri Chris Goldfinger
* prezývka Samaresha Junga, pozri Samaresh Jung
James Bond: Goldfinger

***James Bond: Goldfinger*** alebo ***Goldfinger*** je tretím zo série filmov James Bond. Je natočený podľa rovnomennej predlohy Iana Fleminga.

## Fakty a zaujímavosti
* V Nemecku sa premietal ako „Muž so zlatými prstami“. 
* Vo filme je aj niekoľko záberov pôvodne natočených pre film *[[James Bond: Srdečné pozdravy z Ruska|Srdečné pozdravy z Ruska]]*. 
* Ian Fleming dal hlavnému zločincovi meno podľa maďarského architekta Ernoa Goldfingera. 
* Napriek tomu, že mnoho scén sa odohráva v USA, Sean Connery ich počas natáčania nenavštívil ani raz. 
* Išlo o poslednú Bondovku na ktorej premiére sa zúčastnil Sean Connerypotom, ako na nej bol napadnutý, sa ich prestal zúčastňovať.
* Titulnú pieseň naspievala Shirley Bassey. 
* Krátko pred premiérou *Goldfingera* jeho tvorca Ian Fleming zomrel na infarkt.

## Referencie

Kategória:Filmy podľa názvu
Kategória:Filmy o Jamesovi Bondovi
Kategória:Filmy z 1964
Kategória:Britské filmy
Amaya

**Amaya** je webový klient pre platformy Linux, Windows a Mac OS X, ktorý pracuje ako prehliadač a súčasne ako autorský nástroj. Program bol navrhnutý organizáciami W3C a INRIA s primárnym cieľom demonštrovať nové webové technológie a pomôcť používateľom vytvárať platné webové stránky. 
S programom Amaya môžete vytvárať webové stránky obsahujúce formuláre, tabuľky a mnoho ďalších prvkov jazyka XHTML. Môžete vytvárať a upravovať matematické výrazy priamo na webovej stránke pomocou jazyka MathML. Môžete tiež meniť vzhľad stránky pomocou jazyka kaskádových štýlov (CSS) a vkladať vektorovú grafiku vo formáte SVG.

Kategória:Webové prehliadače
American Ephemeris and Nautical Almanac

***American Ephemeris and Nautical Almanac*** je astronomická ročenka, ktorú vydáva United States National Almanac Office vo Washingtone, výskumné centrum oblasti nebeskej mechaniky a teoretickej astronómie. Vychádza od roku 1849. Roku 1960 splynula s anglickou astronomickou ročenkou *[[Astronomical Ephemeris]]* (Royal Greenwich Observatory).

Kategória:Astronomické ročenky
Ames Research Center

thumb|Letecký pohľad na Ames Research Center.
**Ames Research Center** (**ARC**) je vedecké výskumné stredisko amerického národného ústavu pre letectvo a vesmír NASA. Nachádza sa v Moffett Fielde (Kalifornia), USA. Stredisko Ames Research Center (ARC) bolo založené 20. decembra 1939, ako druhé laboratórium federálneho úradu pre letectvo National Advisory Committee for Aeronautics (NACA). Federálny úrad pre letectvo NACA prešiel v roku 1958 do správy novovytvoreného úradu NASA. Stredisko je pomenované podľa Josepha Amesa, zakladujúceho člena a dlhoročného predsedu federálneho úradu pre letectvo NACA.

## Externé odkazy

* NASA: Ames Research Center 

Kategória:NASA
Kategória:Vedecké parky v USA
Kategória:Kalifornia
Kategória:Stavby v Kalifornii
Daniel škvrnitý

**Daniel škvrnitý** (*Dama dama*) je cicavec z čeľade jeleňovité, patrí medzi prežúvavé párnokopytníky. Obýva západnú palearktickú oblasť. Je pôvodom z teplejšej stredomorskej oblasti, z Turecka a možno i z Macedónska. V minulých storočiach bol introdukovaný do južnej Afriky, Austrálie, Nového Zélandu, Severnej i Južnej Ameriky. U nás žije v pahorkatinách a jeho výskyt bol doložený na 25,1 % územia.

## Opis
Hlavným znakom tohoto druhu sú parohy, pri koreni sú oblé, dvojvetvové a hore sa rozširujú do predĺženej lopatky s výbežkami na okraji. Daniel škvrnitý je omnoho menší od svojho ušľachtilého príbuzného - jeleňa. Celková jeho dĺžka vrátane 19 centimetrov dlhého chvosta je 1,7 metra a je 90 centimetrov vysoký, staré samce bývajú 1,8 metra dlhé, na meter vysoké, vzadu ešte o 5 - 6 centimetrov vyššie. Od jeleňa sa daniel líši kratšími a slabšími nohami, farbou, pomerne silným trupom, kratším krkom a dlhším chvostom. Z našich domácich druhov zveri sa žiaden nehonosí takými častými rozdielmi v sfarbení ako daniel, a to ako aj v rôznych ročných obdobiach, tak i podľa veku. V lete je daniel zvrchu na stehnách a na konci chvosta hnedočervený, zospodu a na vnútornej strane nôh biely, okolo papule a očí má čierne krúžky. Chrbtové chlpy má pri koreni do biela, uprostred červenohnedé a na konci čierne. V zime je povrch hlavy, krku a uší hnedosivý, chrbát a boky do čierna, spodok tela popolavý, niekedy do červenkasta. Často sa daniele vyskytujú úplne biele, ktoré nemenia farbu po celý rok a ktoré v zime mávajú len o niečo dlhšiu srsť. Niektoré daniele bývajú v mladosti žltkasté; čierne sa vyskytujú zriedka. 

Spôsobom života a pohybmi sa daniel škvrnitý jeleňovi veľmi podobá. Obidve tieto zvieratá majú rovnako vyvinuté zmysly a takisto ich duševné schopnosti sú si rovnaké. Daniele nie sú také plaché a opatrné ako jelene. Rýchlosťou, svižnosťou a obratnosťou daniel sotva zaostáva za jeleňom, obidva druhy sa však líšia spôsobom behu, lebo daniel dvíha v cvale vyššie nohy. Jeho chôdza je veľmi úhľadná, ľahko cvála a dokáže preskočiť aj 2 metre vysokú stenu. Podľa potreby i dobre pláva. Keď odpočíva, je na zložených nohách, ale nikdy si neľahne na bok. Keď si chce kľaknúť, padá najprv na predné nohy, ak vstáva, vždy sa zdvihne zadnými nohami. Daniel aj jeleň sa pasú rovnako, daniele však častejšie olupujú zo stromov kôru, a preto sú škodlivejšie. Je nápadné, že naše daniele žerú niekedy aj jedovaté rastliny, po ich strávení hynú. Daniele sa trvale držia svojho stanoviska. Žijú vo väčších alebo menších stádach. Je však veľmi vhodným zvieraťom pre chov v obore. Rozhodne nie sú príjemnými spoločníkmi v zajatí práve tak ako ostatné jelene. Koža danielov sa viac cení než jelenia, lebo je vláčna.

## Referencie

## Zdroje
* Losos B. a kolektív: *Ekologie živočichů*, Státní pedagogické nakladatelství, Praha 1984
* Meyer A.: *Brehmův život zvířat*, Nakladatelství Gutenberg Ota Lebenhart, Praha 1929, zväzky 5,7,9,11,13
* Roček Z.: *Evoluce obratlovců*, Academia, Praha 1985

## Iné projekty

Kategória:Jeleňovité
Kategória:Najmenej ohrozené druhy
Kategória:Európske cicavce
Kategória:Ázijské cicavce
Kategória:Cicavce na Slovensku
Topás

**Topás** je minerál kryštalizujúci v rombickej sústave, chemicky kremičitan hlinitý s prímesou fluóru - Al2SiO4|(F,OH)2.

Je to polodrahokam najčastejšie zlatožltej farby, ale taktiež môže byť ružový, zelený, modrý alebo bezfarebný.
Pomenovaný bol podľa ostrova Topasos v Červenom mori, podľa iných zdrojov jeho názov pochádza zo starého indického jazyka, v ktorom slovo *tapas* znamená oheň.

## Pôvod
Magmatický a postmagmatický minerál so zvýšeným obsahom Al a F. Vyskytuje sa ako horninotvorný minerál v autometamorfovaných cínonosných žulách a na kremenných žilách v ich okolí, v žulových pegmatitoch, menej často aj inde. Jeho veľké prizmatické kryštály môžu dosahovať hmotnosť až okolo 100 kg. Je odolný proti zvetrávaniu.

## Iné projekty

## Externé odkazy
* Topás na www.mindat.org

Kategória:Rombické minerály
Kategória:Nesosilikáty
Kategória:Bodová grupa mmm
Kategória:Minerály hliníka
Kategória:Minerály kremíka
Kategória:Minerály kyslíka
Kategória:Minerály fluóru
Kategória:Minerály vodíka
Kategória:Polodrahokamy
Load (album)

***Load*** je šiesty album americkej thrash metalovej skupiny Metallica, vydaný v roku 1996. Dodnes sa ho v USA predalo vyše 5 miliónov kusov a celosvetový predaj prekročil 12 miliónovú métu.

## Zoznam skladieb
# „Ain't My Bitch“ (Hetfield, Ulrich) – 5:04 
# „2x4“ (Hammett, Hetfield, Ulrich) – 5:28
# „The House Jack Built“ (Hammett, Hetfield, Ulrich) – 6:39
# „Until It Sleeps“ (Hetfield, Ulrich) – 4:30
# „King Nothing“ (Hammett, Hetfield, Ulrich) – 5:28
# „Hero of the Day“ (Hammett, Hetfield, Ulrich) – 4:22
# „Bleeding Me“ (Hammett, Hetfield, Ulrich) – 8:18
# „Cure“ (Hammett, Hetfield, Ulrich) – 4:54
# „Poor Twisted Me“ (Hetfield, Ulrich) – 4:00
# „Wasting My Hate“ (Hammett, Hetfield, Ulrich) – 3:57
# „Mama Said“ (Hetfield, Ulrich) – 5:20
# „Thorn Within“ (Hammett, Hetfield, Ulrich) – 5:52
# „Ronnie“ (Hetfield, Ulrich) – 5:17
# „The Outlaw Torn“ (Hetfield, Ulrich) – 9:49

## Zostava
* James Hetfield - spev, rytmická gitara      
* Kirk Hammett - rytmická a sólová gitara
* Lars Ulrich - bicie 
* Jason Newsted - basová gitara

## Rebríčkové umiestnenia
### Album

### Single

Kategória:Albumy Metallicy
Kategória:Hudobné albumy z 1996
Ananka

**Ananka** môže byť:
* grécka bohyňa osudu, synonymum: Ananké, pozri Ananké (bohyňa)
* mesiac planéty Jupiter, pozri Ananka (mesiac)
* rodina mesiacov planéty Jupiter, pozri Rodina Ananka

## Pozri aj
* ananké
Ampér na meter

**Ampér na meter** (A. m-1) je hlavná jednotka intenzity magnetického poľa. 1 A. m-1 je intenzita magnetického poľa vnútri veľmi dlhého solenoidu, v ktorom súčin prúdu a dĺžkovej hustoty závitov je 1 A. m-1.

Kategória:Jednotky pre elektrinu a magnetizmus
Capri Observatory

**Capri Observatory** sú slnečné pozorovacie stanice v obci Anacapri na talianskom ostrove Capri (+14°1,8'; +40°33,5'; 137 m), založené v roku 1965. 

Dve stanice patria ústavu *Kiepenheuer Institut für Sonnenphysik* v nemeckom meste Freiburg im Breisgau, tretie švédskemu observatóriu *Stockholm Observatory*. Zamerané sú na výskum slnečnej chromosféry a koróny. Prístroje: 35 cm coudé refraktor, 2 koronografy.

Kategória:Astronomické observatóriá v Taliansku
Kategória:Stavby v Kampánii
Anaxagoras (kráter)

**Anaxagoras** je pomerne mladý impaktný kráter na privrátenej strane Mesiaca. Je pomenovaný po gréckom filozofovi Anaxagorasovi.

Kategória:Impaktné krátery na Mesiaci
Kategória:Privrátená strana Mesiaca
William Anders

**William Alison „Bill“ Anders** (* 17. október 1933, Britský Hongkong, Britské impérium – † 7. jún 2024, San Juan County, Washington, USA) bol americký astronaut, účastník prvého letu okolo Mesiaca v roku 1968 na kozmickej lodi Apollo 8 a autor ikonickej fotografie *[[Earthrise]]* („Východ Zeme“).

Zahynul vo veku 90 rokov pri leteckej nehode počas pilotovania historického lietadla Beechcraft T-34 Mentor nad ostrovmi San Juan v Pugetovom zálive v štáte Washington.

## Život
### Škola a výcvik
Anders študoval na námornej akadémii USA (U.S. Naval Academy), v roku 1962 získal titul inžiniera v odbore atómová fyzika na technologickom inštitúte amerického letectva (Air Force Institute of Technology). Medzi kozmonautov prišiel v tretej skupine iba o pár mesiacov neskôr v roku 1963 s bohatou praxou pilota. Bol zaradený do záložnej posádky Gemini 11.

### Let do vesmíru
[náhľad|[Zem nad mesačným horizontom na snímke *[[Earthrise]]* („Východ Zeme“), ktorú vyhotovil Anders 24. decembra 1968 počas obletu Mesiaca v Apolle 8]]

Apollo 8 bola prvá pilotovaná loď k Mesiacu. Letel v trojici ako najmladší člen posádky spolu s Bormanom a Lovellom. Bol veliteľom lunárneho modulu, ktorý však vôbec nemali. Okolo Mesiaca obleteli 10 krát a po šiestich dňoch sa v poriadku vrátili na Zem, pristáli na hladine Tichého oceánu.

* Apollo 8 ( 21. december 1968 – 27. december 1968 )

### Po lete
Zostal ešte krátko vo výcviku a bol zaradený do záložnej posádky Apolla 11. V septembri roku 1969 sa plukovník Anders rozhodol z letectva USA odísť. V rokoch 19691973 pracoval vo Washingtone v Národnej rade pre letectvo a kozmické lety (National Aeronautics and Space Council). V rokoch 19731976 bol riaditeľom Komisie pre atómovú energiu. V roku 1976 bol vymenovaný za veľvyslanca USA v Nórsku. Od októbra 1977 bol generálnym manažérom oddelenia atómovej energie v spoločnosti General Electric. (General Dynamics Corp., Nuclear Energy Products Div.). V roku 1989 bol zamestnaný v Textron, Inc. a v roku 2003 sa vrátil do NASA v Houstone už ako generál v zálohe. Bol ženatý a mal šesť detí.

## Referencie

## Literatúra
* *Sto hvězdných kapitánů*, vydalo nakl. Práce r.1982, autor Milan Codr

## Iné projekty

## Externé odkazy
* William Anders na stránkach NASA 
* Oficiálny životopis na stránkach NASA 
* http://www.lib.cas.cz/space.40/ASTRON/USA/ANDE-WA.HTM 

Kategória:Kozmonauti USA
Kategória:Letci USA
Kategória:Príslušníci United States Air Force
Kategória:Program Gemini
Kategória:Program Apollo Applications
Kategória:Program Apollo
Kategória:Hongkonské osobnosti
Kategória:Osobnosti NASA
Kategória:Osobnosti USA nórskeho pôvodu
Kategória:Absolventi United States Naval Academy
Kategória:Inžinieri USA
Kategória:Osobnosti roka časopisu Time
Kategória:Testovací piloti
Kategória:Obete leteckých nehôd
Mozzarella

**Mozzarella** je mäkký syr z talianskej Kampánie.

Mozzarella má tvar oválnej loptičky a uskladňuje sa v miskách alebo pevne uzavretých vreckách obsahujúcich srvátku. Mozzarela má snehobielu farbu a veľmi tenkú lesklú kôru. Štruktúra mladého syra je pomerne pružná a poddajná a dá sa celkom ľahko krájať. Ako syr zreje, stáva sa mäkším a zintenzívňuje sa jeho chuť.

Mozzarella je syr vyrobený z takzvanej *točenej syreniny*. Aby sa mlieko zrazilo, pridáva sa doň iniciačná kultúra a syridlo. Syrenina sa pokrája na veľmi malé kúsky a nechá sa usadiť. Potom sa vytiahne zo srvátky a miesi sa v horúcej vode, až kým sa z nej nevytvorí hladká a lesklá masa. Z nej sa odkrajujú malé kúsky, formujú sa do loptičiek, namáčajú do slaného roztoku a balia.

## Použitie
Mozzarella sa najčastejšie pridáva na pizzu, cestoviny, mäso, do šalátov. Najznámejším predjedlom je šalát Caprese. Tento typicky letný šalát je jedným z najľahších šalátov, aké môže talianska kuchyňa ponúknuť.

## Iné projekty

## Referencie

Kategória:Syry z kravského mlieka
Kategória:Talianske syry
Live After Death

***Live After Death*** je prvý živý album britskej heavy metalovej skupiny Iron Maiden, ktorý bol nahratý počas *World Slavery Tour 1984-1985*. Autorom obalu singla „Run To The Hills (live)“ a obalu albumu je výtvarník Derek Riggs. Mnohí ľudia tento album považujú za jeden z najlepších živákov v metalovej histórii. Originálna edícia z roku 1985 obsahovala len 1 CD, v roku 1998 v re-edícii tohto koncertu sa pridalo 2 CD ako bonusový disk.

## Zoznam skladieb

## Single

* „Run To The Hills (live)“
**bonus: „Phantom Of The Opera (live)“
vydané: 2. december 1985

* „Running Free (live)“
**bonus: „Sanctuary (live)“
vydané: 23. september 1985         

## Zostava
* Steve Harris - basová gitara      
* Dave Murray - rytmická a sólová gitara
* Bruce Dickinson - spev a rytmická gitara v skladbe „Revelations“
* Nicko McBrain - bicie 
* Adrian Smith - rytmická a sólová gitara

## Zaujímavosti
* Na kapelu sa do Long Beach Arény prišlo pozrieť cez 50 000 ľudí
* V roku 1985 bolo taktiež vydané VHS Live After Death, tiež sa nahrávalo v Long Beach ale v inú noc... Planovaná re-edícia koncertu sa pripravuje na DVD *The History of Iron Maiden: Part 2* ktoré je naplánované na rok 2008.           

Kategória:Albumy Iron Maiden
Kategória:Koncertné albumy z 1985
Šma Jisrael

[thumb|Text modlitby Šma Jisra’el v [sidure]]
**Šma Jisrael** (aškenázska výslovnosť *Šma Jisroejl*) alebo skrátene **Šma** (hebr. שמע ישראל; *Počuj Izrael*) sú prvé slová a zároveň pomenovanie jednej z najdôležitejších modlitieb judaizmu. Text pozostáva z veršov Tóry: Deuteronómium 6:4-9, 11:13-21 a Numeri 15:37-41. Jeho obsahom je pripomenutie si povinnosti lásky k jedinému Bohu, ktorého má žid milovať *celým svojím srdcom, dušou a silou*.

Šma Jisrael je stredobodom židovskej rannej a večernej bohoslužby a výstižne vyjadruje monoteistické základy judaizmu. Recitovať Šma dvakrát denne je pre veriaceho žida micva – náboženský príkaz.

## Preklady
Toto sú slovenské preklady prvej časti modlitby Šma Jisrael:

„Počuj, Izrael! Hospodin, náš Boh, je jediný Hospodin. Milovať budeš Hospodina, svojho Boha, celým srdcom, celou dušou a celou silou. Slová, ktoré ti dnes prikazujem, budú v tvojom srdci. Budeš ich vštepovať svojim synom a budeš hovoriť o nich, či budeš sedieť vo svojom dome, či budeš kráčať cestou, či budeš líhať alebo vstávať. Priviažeš si ich ako znamenie na ruku, budeš ich mať ako pásku na čele medzi očami a napíšeš ich na veraje svojho domu a na svoje brány.“* (evanjelický preklad)*

„Počuj, Izrael, Pán je náš Boh, Pán jediný! A ty budeš milovať Pána, svojho Boha, celým svojím srdcom, celou svojou dušou a celou svojou silou. A tieto slová, ktoré ti ja dnes prikazujem, nech sú v tvojom srdci, poúčaj o nich svojich synov a sám uvažuj o nich, či budeš sedieť vo svojom dome, či budeš na ceste, či budeš ležať alebo stáť. Priviaž si ich ako znamenie na ruku, nech sú ako znaky medzi tvojimi očami, a napíš si ich na veraje svojho domu a na dvere.“ *(katolícky preklad, Spolok sv. Vojtecha)*

"Slyš Izrael, Hospodin je náš Boh, Hospodin je Jediný. Buď požehnané Meno majestátu Tvojej vlády na veky vekov. Miluj Hospodina, svojho Boha, celým svojim srdcom, celou svojou dušou a všetkými svojimi silami. Tieto slová, ktoré ti dnes prikazujem maj na srdci a vštepuj ich svojim synom, hovor o nich v sede vo svojom dome, kráčajúc po ceste, keď si líhaš a keď vstávaš. Priviaž si ich na znamenie na svoju pažu, na čelo medzi svojimi očami a napíš ich na veraje svojho domu a svojich brán." (Judaizmus) 

Kategória:Modlitby v judaizme
Kategória:Kréda